Opgave 4. Stavelogs

Din lærer kræver pludselig af dig, at du skal lave en stavelog! Altså en slags stavedagbog, hvor du løbende er opmærksom på disse spørgsmål:

1. Hvor skal jeg hen med min stavning?
2. Hvor er jeg lige nu?
3. Hvad er mit næste skridt?

Din lærer kan hjælpe dig med at få viden om din status (spørgsmål 2) og dine fremadrettede mål (spørgsmål 1). En stavelog gør det helt synligt for dig, hvad du kan lige nu, og hvad det forventes, du får lært som det næste. Det kan være problemområder, som skal mestres – altså nedskrivning af hvilke fejltyper, der skal udryddes, og hvordan du vil gøre det. I staveloggen kan du skrive dine geniale huskeregler ind, og hvis den er elektronisk, kan du uploade dit skriftlige arbejde, så du kan se din løbende udvikling.

Hvis du går et år tilbage og læser en gammel danskopgave, vil du helt bestemt kunne se, at du er blevet meget bedre. Forhåbentlig er der nu færre stavefejl, men du bruger sikkert også sværere ord og udtryk end dengang.

Staveloggen kan bruges i alle fag. Hvis du lærer et langt og svært ord i fysik, kan du notere, at du vil kunne stave til det, og så kan du udvikle din egen huskeregel. Ligesom du læser i alle fag, er stavning også en del af alle fag.